b'\n_START_ARTICLE_\nPeter Levec\n_START_SECTION_\n\xc5\xbdivljenje\n_START_PARAGRAPH_\nRodil se je 12. julija 1923 v Zgornjem Tuhinju. Skupaj s star\xc5\xa1i se je kot otrok preselil na Vrh nad Kra\xc5\xa1njo in osnovno \xc5\xa1olo obiskoval v Kra\xc5\xa1nji. \xc5\xa0olanje je nadaljeval v Mariboru na klasi\xc4\x8dni gimnaziji, kjer je \xc5\xbeivel pri stricu. Po za\xc4\x8detku vojne se je vrnil domov in se zaposlil kot delavec v Kamniku. Marca naslednje leto so ga Nemci med obiskom v Mariboru mobilizirali in skupaj z nekaterimi drugimi nekdanjimi dijaki odgnali na prisilno delo na avstrijsko \xc5\xa0tajersko. Delal je na veleposestvu blizu Gradca, sredi julija 1943 pa je pobegnil in se pridru\xc5\xbeil partizanom. Ve\xc4\x8dji del partizanstva je pre\xc5\xbeivel v \xc5\xa0landrovi brigadi, v enoti, ki se je precej gibala tudi v njegovih doma\xc4\x8dih krajih, nato pa je bil zaradi znanja jezikov preme\xc5\xa1\xc4\x8den v Belo krajino. Ve\xc4\x8dinoma je deloval na partizanskem letali\xc5\xa1\xc4\x8du Otok in kot zvezni oficir pri ameri\xc5\xa1ki vojni misiji. Po kon\xc4\x8dani vojni je dokon\xc4\x8dal gimnazijo v Mariboru in vi\xc5\xa1jo politi\xc4\x8dno \xc5\xa1olo v Beogradu. V prvih povojnih letih je bil sourednik na novo ustanovljeni Mladinski reviji, bil je kulturni urednik Ljubljanske pravice, od koder je od\xc5\xa1el v kulturno uredni\xc5\xa1tvo Radia Ljubljana (od 1953 do 1959) in \xc4\x8dez nekaj \xc4\x8dasa tudi k Cankarjevi zalo\xc5\xbebi (od 1959 do 1976), kjer je ostal vse do upokojitve. V svojih uredni\xc5\xa1kih letih je pisal tudi razne ocene in polemi\xc4\x8dne \xc4\x8dlanke, obenem pa je tudi prevajal poezijo in prozo. Umrl je 18. decembra, leta 1999 v Ljubljani.\n_START_SECTION_\nZanimivosti\n_START_PARAGRAPH_\nOpozarjal je na razliko med vojno in revolucijo, bil pa je tudi aktivni \xc4\x8dlan gibanja za narodno spravo.'